อัดฉีดบัตรคนจนพุ่ง7.68หมื่นล.
บัญชีกลางเปิดตัวเลขงบอัดฉีดบัตรสวัสดิการแห่งรัฐ อุ้มคนจน 14.5 ล้านราย ตั้งแต่เดือน ต.ค. 2560-ก.พ. 2562 อยู่ที่ 7.68 หมื่นล้าน
29 มี.ค. 2562

บัญชีกลางเปิดตัวเลขงบอัดฉีดบัตรสวัสดิการแห่งรัฐ อุ้มคนจน 14.5 ล้านราย ตั้งแต่เดือน ต.ค. 2560-ก.พ. 2562 อยู่ที่ 7.68 หมื่นล้าน
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า การใช้สิทธิสวัสดิการผ่านบัตรสวัสดิการแห่งรัฐของผู้มีสิทธิจำนวน 14.5 ล้านราย  ตั้งแต่วันที่ 1 ต.ค. 2560-28 ก.พ. 2562 รวมทั้งสิ้น 7.68 หมื่นล้านบาท โดยมีการใช้สิทธิผ่านวงเงินสวัสดิการแห่งรัฐแบ่งเป็นใช้จ่ายที่ร้านธงฟ้าประชารัฐ/ร้านค้าประชารัฐของกองทุนหมู่บ้าน และชุมชนเมือง/ร้านถุงเงินประชารัฐ 5.53 หมื่นล้านบาท ร้านก๊าซหุงต้ม 127.43 ล้านบาท รถไฟฟ้า 31.72 ล้านบาท รถ บขส. 202.77 ล้านบาท รถไฟ 358.84 ล้านบาท และรถ ขสมก. 0.23 ล้านบาท  ขณะที่มาตรการพัฒนาคุณภาพชีวิตเป็นเงิน 5,050 ล้านบาท รวมถึงการปรับการเติมเงินรายเดือนวงเงินค่าซื้อสินค้าอุปโภคบริโภค 4,890 ล้านบาท
สำหรับมาตรการช่วยเหลือผู้มีรายได้น้อยเพิ่มเติมผ่านบัตรสวัสดิการแห่งรัฐ 4 มาตรการ ซึ่งโอนเงินเข้ากระเป๋าเงินอิเล็กทรอนิกส์ (e-Money) คือ 1.สนับสนุนค่าใช้จ่ายในช่วงปลายปี 7,140 ล้านบาท 2.ช่วยเหลือค่าเช่าบ้านผู้สูงอายุ 247.11 ล้านบาท 3.ช่วยค่าเดินทางไปรับการรักษาพยาบาลแก่ผู้สูงอายุ 3,170 ล้านบาท 4.ช่วยเหลือค่าไฟฟ้าและค่าน้ำประปา 146.99 ล้านบาท
นอกจากนี้ โอนเงินโดยใช้ข้อมูลภาษีมูลค่าเพิ่มชำระแบ่งเป็น 5% โอนเข้า e-Money 20.02 ล้านบาท และ 1% เพื่อการออม โอนเข้าบัญชีเงินฝากธนาคารออมสินและ ธ.ก.ส. 3.72 ล้านบาท
ภาพประกอบข่าว